## Labora oferix subvencions destinades a organitzar cursos gratuïts en capacitats digitals

*** Els cursos van dirigits tant a persones ocupades com desocupades que estiguen inscrites en Labora
* El programa, finançat per fons europeus Next Generation EU, compta amb un pressupost de més d’un milió d’euros**

Labora, el Servici Valencià d’Ocupació i Formació, convoca noves subvencions per a desenrotllar un programa de formació en competències digitals, dirigit tant a persones ocupades com desocupades inscrites en Labora.

Estes ajudes permetran que empreses, entitats privades sense ànim de lucre, entitats locals, organitzacions sindicals i organitzacions empresarials amb presència en la Comunitat Valenciana impartisquen accions formatives destinades a la qualificació i requalificació digital de la ciutadania, i respondre així a les necessitats reals del teixit productiu valencià.

Este programa està finançat amb fons europeus Next Generation EU, a través del Pla de recuperació, transformació i resiliència i la inversió total supera el milió d’euros. Podran beneficiar-se d’estes subvencions totes les entitats inscrites en el Registre d’entitats de formació de la Comunitat Valenciana, la qual cosa garantix la qualitat i especialització de les accions formatives oferides.

**Formació essencial en un mercat laboral digitalitzat**

La digitalització transforma tots els sectors econòmics i redefinix els perfils professionals. Segons els principals informes europeus, el 90 % de les ocupacions requerirà competències digitals bàsiques en els pròxims anys, i més del 40 % de les empreses afirma tindre dificultats per a trobar personal format en ferramentes tecnològiques avançades.

Per això, Labora reforça la seua aposta per la formació digital com una ferramenta clau per a millorar l’ocupabilitat de les persones, reduir la bretxa digital, especialment en col·lectius vulnerables, donar suport a la transformació digital de les empreses, i preparar la ciutadania per als nous reptes del mercat laboral.

**Oferta formativa**

Els cursos tindran una duració de 40 hores, o bé podran agrupar diverses especialitats formatives fins a aconseguir eixa duració. Estes accions no equivalen a un certificat oficial.

Entre les matèries oferides s’inclouen: comerç electrònic, disseny web, Excel avançat, analista de Big Data, autoedició, ferramentes digitals de productivitat, gestió de continguts o iniciació a la ciberseguretat.

Estes formacions tenen com a objectiu potenciar les habilitats digitals de la ciutadania, millorar les seues oportunitats d’accés a l’ocupació i afavorir processos de requalificació professional.

Les persones que es vullguen inscriure en estos cursos han de fer-ho a través de [Punt Labora](https://puntlabora.gva.es/puntlabora/?lang=ca) quan la inscripció estiga oberta, s’ha de buscar en el buscador de formacions la matèria en la qual vullguen formar-se.

Fecha: 17/11/2025